
Ob 15-letnici žaloigre za razbitimi zidovi turjaškega gradu in predaje grčarskih junakov na s topovskimi kroglami zasutih okopih, je pokojni pisatelj in naš nepozabni predsednik DSPB, Karel Mauser, v daljšem govoru orisal tiste junaške dneve, ki jih je tudi sam prebijal v zadimljeni turjaški postojanki. Ta govor je v celoti prinesla clevelandska Slovenija, takratno glasilo Slovenske Krščanske Demokracije, v svoji številki od 22. septembra 1958.

V naslednji 7. številki od 29. decembra istega leta pa je isto glasilo objavilo daljši zapis izpod peresa g. Janeza Gruma kot dopolnilo, pojasnilo in »potreben popravek k sestavku Karla Mauserja o Turjaku«.

Ker smo letos stopili že v 40. obletnico tistih usodnih in junaških podvigov, je prav, da s ponatisom obeh sestavkov znova vržemo žaromet na tiste dogodke: prvič zato, da pred »starimi« borci spet zaživijo v vsem svojem zgovornem sporočilu o edinosti, slogi in potrebni odpovedi v prid istih idealov; še bolj pa zato, da nudimo novemu rodu tako imenovane Slovenije v svetu duhovni napoj in pobudo in zglede junaštva, kako se je treba boriti in tudi umirati pod slovensko zastavo.

Karel Mauser se je spominjal takole:

Dne 19. septembra /1943/ ob četrt na dve popoldne je minilo 15 let, odkar so vaški stražarji po sedem dnevni borbi zapustili goreči turjaški grad. Sredi dima, po razoranem dvorišču so se predali rdečim bratom, ki so vsem obljubili amnestijo. V dolgih vrstah smo odhajali in ta odhod je bil za večino pot v smrt, zakaj dane besede komunist nikoli ne drži.

Petnajst let je tega in naprosili ste me, da bi se z vami vred spomnil svojih dragih prijateljev in znancev, vseh tistih, s katerimi sem delil usodo sedmih dni na gradu in usodo kočevskega gradu, ko smo v ozkih celicah obračunavali z življenjem, skupno z junaki iz Grčaric. Petnajst let je že od tega in od velike tragedije smo se odmaknili že tako daleč, da so mnogi med nami, ki si je ne znajo več predstavljati. Pregloboko smo že zašli v svoji komodnosti, da je bil nekoč drug čas, čas, ko si šel zvečer spat in nisi vedel ali boš spal do jutra ali morda za celo večnost. Sredi tujega sveta, ki ni brez krivde za našo veliko tragedijo, smo v nekaj borih letih pozabili na velike žrtve naših ljudi, ki so z nami rasli, ki so bili naši prijatelji in naši znanci, naši sorodniki, morda naši bratje in naši očetje.

Prijatelji moji, narod, ki tako hitro pozablja lastne žrtve, je slab narod. Tak narod nima več močne hrbtenice in se bo stopil v tujini kakor marčev sneg. Svetu grozi nov Turjak, veliki Turjak, ko se zna zgoditi, da se bo svoboden svet zaprl za zidove namesto, da bi branil svoje postojanke že v zaledju. Če se to zgodi, tedaj bomo doumeli preteklost. Daj Bog, da se to ne zgodi.

Ne želim govoriti nocoj v svojem imenu, govoriti hočem v imenu tistih, s katerimi sem delil usodo in jih danes ni več. Kadar govorimo kot živi ljudje, se nam rada vzdigne v srcu grenkoba, kadar pa govorimo po ustih mrtvih, ki so prestopili zadnje pragove, tedaj lahko odrinemo grenkobo in misel na maščevanje. In to smo kot katoličani dolžni, zakaj maščevanje nas dela podobne tistim, proti katerim smo se borili. Bij se za pravico, toda nikoli ne pozabi, da ima človek dušo, da je vsak od Boga ustvarjen, čeprav oni sami to tajijo. Vsak, ki na maščevanje misli, vsak, ki po maščevanju seže, greši in skruni svetlo idejo, za katero so se tisoči borili iz prepričanja. Vem in priznam: lažje se je boriti komunistu, ki ne pozna ne božje in ne človeške postave, kakor katoliku, ki hoče ostati »katolik. Toda vem tudi, da je končna zmaga na strani poštenega, na strani tistega, ki tudi v najhujšem času zamori maščevanje v sebi in ostane človek. Padli so turjaški borci, ki so se branili, toda pred zgodovino bodo ostali moralni zmagovalci. Ko se jih danes spominjam in jih vidim kot žive pred seboj, vem, da tako mislijo, da bi vam enako govorili kakor jaz to minuto.

12. septembra sem z množico drugih stopil skoz velika grajska vrata. Lep je bil turjaški grad in nekoč so v njem živeli hrabri borilci proti Turkom. Še je v kapeli glava Herberta Turjaškega. Turška sablja je pred stoletji ločila to glavo od telesa in za težke zlatnike jo je nagačeno odkupila družina. Ta mrtva glava, ta lobanja je z votlimi očmi strmela v nas, ko smo prihajali v grad, v branilce pred novimi Turki, v branilce, ki so se morali otepati lastnih rdečih bratov.

Turjaški grad z mogočnimi zidovi in vogelnimi stolpi gleda na eni strani proti Ahacu, na drugi proti Zapotoku. Takoj pod gradom leži vas, vse na okrog pa so sami gozdovi, ki so bili v tisti jeseni leta 1943 čudovito lepi. Med zeleno smrečje so že padali plazovi rumenega in rdečega listja. V kotu na dvorišču je bil vodnjak s kapnico, takoj za vrati pa lepa kapela. V veliki obokani kleti je nekoč pridigal Primož Trubar, prvi slovenski protestant, človek, ki nam je dal prvo knjigo.

Zakaj smo šli v grad?

Velikokrat sem že slišal ta očitek. Da je bila to strašna napaka, vojaška neumnost in še marsikaj. Rad verjamem, da je bilo to napak, toda zelo lahko je iskati in najti napako po opravljenem delu. Ko smo odhajali na grad, so bili partizani že na poti od Ribnice in sicer v spremstvu italijanskega topništva in laških tankov. Novica nas je zatekla v Dobrepolju, kjer smo se zbirali in tedaj je padla misel, da je Ljubljana v nevarnosti, da jo je treba braniti. Turjak je močan grad in čudno bi bilo, če bi v doglednem času ne prišla pomoč. Takrat je Rekarjev France, Kadunc iz Zdenske vasi, vrgel geslo: Fantje, v Turjak in četudi napravimo iz njega Alkazar!

Borba

In smo šli. Z dobrepoljsko četo sem prišel na grad, oziroma na pri​stavo v nedeljo ponoči, 12. septembra. Takoj zjutraj pa so se že prikazali partizani s tovornjaki in sicer na cesti, ki pelje proti Laščam. Borba se je pričela. Prav danes je točno 15 let, ko smo se bili. Partizani so bili v premoči in so z mitraljezi strahovito bili v gmajno, kjer so bili vaški stražarji. Na ta dan je bil ubit komandant /Jože/ Bambič. Danes je 15-letnica njegove smrti. Toda kmalu so se stražarji znašli in v hudem zaletu vrgli partizane iz grabnov. V divjem begu so se spustili proti Rašici. Z nočjo smo se potlej pomaknili v grad, zaledje, ki naj bi ga čez noč branil Zapotok s plavimi, pa je ostalo prazno in ko smo zjutraj vstali, je bil grad obkoljen od vseh strani. Prav danes je torej 15 let, ko so turjaške zidove obkolili. Težke mine so pričele padati na grad, opeka na strehi se je kar v plazovih usipala na dvorišče. Zapotok je molčal in vaški stražarji so stopili k oknom in linam ter pričeli braniti grad samo z mitraljezi in puškami. Drugega nismo imeli. Pričela se je tragedija, ki skoraj nima primera v slovenski zgodovini.

Vodnjak so takoj od začetka načrtno razbili, tako, da do vode nismo mogli. Opeke s streh so zginile in v jesensko noč so štrlele samo še letve. Okna smo založili z vrečami peska, moke in riža, z vsem kar smo imeli pri roki. Mina za mino je treskala na dvorišče in v zidove in grad se je tresel v temeljih. Toda vaški stražarji so stali na svojih mestih in gradu se ni mogel nihče približati. Komunistični poveljnik Dule /Dušan Švara - Dule/ je pozival na predajo, toda zahteval predajo na milost in nemilost. Komandant Perne in ostali so takoj odklonili in predlagali, da se ne predamo in da imamo pravico mirnega odhoda. Vedeli smo vsi, da so vsi partizanski poskusi za premirje samo prilika, da so se pomaknili bliže in da so njihove obljube o amnestiji samo prazne besede. Tedaj so v jezi zažgali pristavo spodaj. Računali so, da bo hud ogenj vnel ostrešje. Toda pristava je pogorela in gradu se ogenj ni prijel. Zaman so bili vsi napori, zaman vse mine. Grad se je držal.

Italijani pridejo s topovi in tanki pomagat rdečim

Tedaj pa je neko jutro udarilo, grad se je zamajal, dim in hrušč sta bila tolikšna, da se ni videlo nikamor. Tako smo vsi uganili: topovi. Laški topničarji so v bratstvu z našimi rdečimi brati pričeli rušiti grajski zid. Smrtna ura za Turjak je prišla. Po 200 granat in več je padlo na grad na en sam dan in že naslednji dan se je zrušil vogelni stolp, ki je gledal proti Velikim Laščam. Ranjence smo takoj prestavili v spodnje prostore, v stolp, ki je gledal proti Zapotoku in je bil najmočnejši ter najmanj izpostavljen, Po sobah, kjer so bili branilci, je bilo kakor v peklu. Omet, ki je letel s stropa in od zidov se je mešal z dimom granat, v ustih in v nosu smo imeli sam pesek in videti ni bilo mogoče soseda, ki je bil več kot meter od tebe. Italijanski oficirji so dobro merili in topovi iz tankov so pošiljali granate naravnost skoz okna.

V sredo ponoči je odšla z Zapotoka posadka plavih. Spominjam se, da sem gledal skoz okno, ko je pozno ponoči buknila eksplozija v hribu. Zažgali so, kar niso mogli vleči s seboj. Tedaj smo vsi vedeli, da smo ostali čisto sami, da smo kakor otoček sredi rdečega morja. V gradu 650 mladih mož in fantov, okoli gradu najmanj trikratna premoč in poleg tega topovi in tanki. Vsak izmed nas je vedel, da konec ne more biti več daleč. Toda drobna lučka upanja je v nas še gorela. Zunaj vedo, da se bijemo, našli bodo pot za pomoč. Toda pomoči ni bilo. Zbiti, brez vode smo morali, čuti tudi v nočeh, ker so nas skušali minirati. Ranjenci so se množili in dr. /Ludvik/ Kožuh je imel dela čez glavo. Toda vode ni bilo in zmanjkalo je obvez. Ranjenci so ležali na slami, tihi, vase zamišljeni.

Naj mimogrede omenim eno. Rdeči tisk doma in tudi tu se je na široko razpisal o Turjaku. Za vsako leto posebej so se ga spomnili kot velike zmage. Pojdite v Rim v beraško palačo, kjer je nekoč vladal naduti Mussolini. Tam je muzej in tam boste lahko brali, kaj je italijanska vojska pripomogla k osvoboditvi Jugoslavije. Mnogo slik boste našli, ki vam pričajo o bratstvu laške soldateske in naših rdečih bratov in nad slikami boste našli tudi sliko Turjaka. Črno na belem je razodeto veliko prijateljstvo in mi, ki smo priče turjaški borbi, lahko rečemo, da bi brez laških topničarjev Turjak nikoli ne padel. Zame in za mnoge ostanejo moralni zmagovalci Turjaka vaški stražarji, ki so cel teden brez vode in hrane z navadnim orožjem odbijali slovenske rdeče brate in laške vojake, ki so ob svoji kapitulaciji opravili najbolj umazano delo, ki so ga mogli.

Konec blizu

Tako je prišla nedelja, lepa jesenska nedelja in granate so pričele drobiti zid že zgodaj zjutraj. Maševati ni bilo mogoče, ker so bile vse sobe v dimu in je omet letel z zidu kar v plasteh. In kar niso opravile granate iz laških topov, to je zdaj opravil izdajalec. Neki Prajer je s pomočjo vrvi in lestve spravil med šperovce partizana z mitraljezom in nenadoma, so se usule krogle na dvorišče. Po lestvi so prilezli drugi, zažgali tramovje, dim je zavil grad in skoz dim so sikale krogle in bíle v vse kote. Zadnja borba se je vnela na hodnikih. To zadnjo borbo je vodil moj dragi prijatelj iz Zdenske vasi, Rekarjev France /Franc Kadunc/. Toda pritisk je bil prisilen in v tej zadnji minuti je rafal prebil hrbet temu mlademu idealistu.

Konec je bil tu. Komandant /Anton/ Perne in ostali so se posvetovali. Grad je gorel, borba bi bila samo še morija. Tedaj so sklenili, da se grad preda, da je vsak v enem tednu storil vse, kar je mogel. Bela zastava se je dvignila.

Bela zastava

Ogenj se je ustavil in vaški stražarji so se pričeli predajati. Psovke, kletvine, kraja in čez vse to dim in ogenj gorečega gradu. »Eviva Italiani« so vpili zunaj. Spet drugi: Grad je sezidal slovenski tlačen, podrl ga je slovenski partizan.

V ambulanti se je odvijalo zadnje dejanje. Dr. Kožuh je odhajal in je naprosil Mervarja iz Žužemberka in mene, da prevzameva spisek ranjencev in da ostaneva pri njih. Ostala sva. Moj prijatelj Kadunc je umiral. Ležal je na nosilih, roke in noge so mu bile že mrtve in govoril je počasi in zelo tiho. V desni je tiščal majhen bel rožni venček. Prvi partizani so zrasli na vratih ambulante in tedaj me je France prosil za vodo. Takoj, ko sva javila stanje ranjencev, sem prosil, da bi smel po vodo. S psovko so mi dovolili. Mučil sem se okoli šterne, toda bila je napolnjena z blatom in opeko. Zajel sem nekaj črne brozge in to nesel Francetu. Takoj nato so mene in Mervarja pognali skoz vrata. Za nama se je odtrgal vek ranjencev, sprejelo pa naju je divje tuljenje.
Ropanje in vezanje ujetnikov

Pred tankom je stal italijanski tenente, krog njega partizani, ki so ropali naše nahrbtnike. Vzeli so nam denar, prstane in vse, kar je imelo kakšno ceno. Potlej so prinesli telefonsko žico in dolgo vrv. Vezali so nas po dva in dva najprej z žico in potlej na vrv. Moj partner tisto uro je bil tedanji ribniški kaplan Sitar. In nato smo se premaknili. Vsak je osmuknil grmič leščevja, dal list v usta, zakaj žeja je bila neznosna. Nekdo je ob nas igral na harmoniko in tako smo med psovanjem prišli do Rašice, kjer so nas že čakale žene in starci s škafi vode in s sadjem. V divji jezi je partizan na konju ljudi razpodil, vodo razlil in sadje raztresel. Žejni in lačni smo prišli do Lašč. Tam se je začelo zasliševanje, bolje rečeno psovanje. Pero Popivoda, Kokalj z Iga, dr. Brilej in še nekateri so se odlikovali in tedaj sem videl kako daleč more pasti človek. Sklenjeno je bilo: glava za glavo. O amnestiji ni bilo govora in takoj drugo noč, dobro se spomnim, da je bilo viharno in je lilo, so v Velikih Laščah ustrelili prvih 64 borcev, med njimi dr. Kožuha, sodnika Zalokarja, oba Rožanca ter vse komandante in oficirje.

Ustrelitev ranjencev

V taistem času so bili na Turjaku mrtvi tudi že vsi ranjenci. Ustrelili so jih tam pri stari grajski lipi.

V Kočevju

Ostali smo odromali v Kočevje, v nov grad. Tam smo že našli borce iz Grčaric in mi, ki smo prišli v zadnjo celico, smo našli tam Martinčiče, Ilijo Kalinića, Gognaca /verjetno Viktor Godnjavec, ki so ga partizani umorili 28. oktobra na Mačkovcu/ in še nekaj drugih. Nova zasliševanja, pogovor z Mikužem, ki je bil že tedaj neduhovnik z duhovniškim posvečenjem. Prišel je kočevski proces in tedaj so na svojo zadnjo pot odromali zadnji tropi, med njimi kaplana Šinkar in Malovrh. V Mozlju nekje so jih zasuli v tisto pusto kočevsko zemljo. Tudi Ilijo Kalinića, tega preprostega človeka, ki je v celici našel nazaj pot k Bogu, so ubili. In ni imel na celem svetu drugega kakor drobnega otroka, ženo z zlomljeno hrbtenico in žuljave roke. Na bangarje celice, v kateri sva preživela skoraj mesec dni, je zapisal Zadnji pozdrav sinčku in ženi.

Tako so se zaprle zadnje strani turjaške zgodbe. Po milosti božji sem ostal živ in danes vam govorim v imenu tistih, s katerimi sem bil skupaj in jih mi več.

Kaj nam govore mrtvi

V njihovem imenu govorim, v imenu mrtvih, ki spe mirno, čeprav ne vemo za njih grobove. Mirno in brez maščevalne misli gledajo na nas, gledajo na to našo emigracijo, v kateri bi bili verjetno tudi oni, ako bi jih smrt ne zatekla sredi borbe.

Kakšna je naša emigracija v očeh teh mrtvih junakov? Kaj jim moremo po vseh teh letih pokazati, kolikokrat smo se jih spomnili? Naši mladini; ki ni doživela vsega tega gorja, se zdi, da naša zgodovina nima ničesar, kar bi mogli pokazati pred tujci. Kaj nismo dolžni naši mladini predočiti to našo najtežjo zgodovino, ji povedati, da smo imeli ljudi, mlade, preproste ljudi, ki so že takoj na začetku razumeli in spoznali, kaj je komunizem in kam pelje. Leta in leta so za isto stvar potrebovali veliki narodi. Zdaj pa, če resnico povem, se spomnimo teh svojih preprostih stražarjev samo še na proslavah, enkrat na leto in še tistikrat se ne poskušamo vživeti nazaj in si priklicati preteklosti pred svoje komodne oči. Rečem: narod ne potrebuje ljudi, ki se trkajo na prsa samo ob proslavah. Proslava je spomin, ki traja en dan. Narod potrebuje ljudi, ki se na prsa trkajo, ampak imajo preteklost v srcu, tako kakor je bila. Samo taki ljudje morejo domovini koristiti. Lahko je vpiti na proslavah, zelo lahko je ploskati, toda delati, vztrajno delati, to ni lahko in vendar je samo to potrebno in samo to more rešiti narod smrti.

Premalo je, da smo se zbrali tu in se za hip vrnili na turjaški grad, ki danes razpada. Samo takrat, če bomo vsak hip znali težko preteklost postaviti v sedanjost in po tem usmerjati naše življenje, samo takrat smo izpolnili, kar naša preteklost od nas terja.

Kaj bi nam imeli reči mrtvi junaki, če bi zdajle stopili v ta Baragov dom. Mislim, da govorim z njih besedami, če rečem tole:

Bratje, ljubite dom, to gnezdo orlov. Ne pozabite, da doma nismo priigrali, da ga naši dedje niso zadeli na loteriji. Ta dom so s krvjo in z znojem gnojili naši dedje in tudi mi smo dali svoj del, ki je večji od vašega.

Ohranite svoj jezik in svoje navade. Ne prodajajte za skledo leče svoje slovenje besede in vaši otroci naj govore, kakor smo mi govorili. Po slovenje smo na svojo težko zadnjo uro molili, zakaj jih je toliko med vami, ki ne znajo več.

Bodite bratje v isti cilj zagledani. Zakaj smo takrat znali biti kakor eno, zakaj zdaj za malenkosti strupene besede vlačite iz nožnic in je brat zoper brata za samo senco? Zakaj tako režete in sekate slovensko preteklost, jo sodite in obsojate kakor da ste bili zraven, ko se je slovenska zemlja rodila, in rasla? Nič se še niste naučili in še našo dediščino in našo kri boste zapravili.

Tako bi rekli, če bi zdaj prišlo tistih 600 junakov v ta prostor. In bi govorili po pravici. Dragi prijatelji, spomin sem obudil na svoje mrtve prijatelje in znance na ta večer. In del tega spomina bi rad preložil tudi v vaša, srca. Bili so to naši fantje, naši možje. Stali so na braniku za nas vse in za nas vse so padli.

Turjak v velikem merilu?

Svet danes se vrača v obdobje, v katerem smo nekoč živeli. Svobodni svet se še ni naučil načelnosti, še je barantanje in izmikanje. Lahko se zgodi, da se Turjak ponovi v velikem merilu, da se bo svobodni svet bil na zadnjih barikadah, potem, ko bo z malomarnostjo mirno prepuščal zaledje sovražniku. Prosimo Boga in svoje mrtve, da bi tisti, ki danes vodijo svet, znali na pravi način in ob pravem času potegniti črto pod skupek krivic in se odločno postaviti na stran pravice, da se bo svet oddahnil in da bodo naši otroci mogli rasti v miru in svobodi, ne kakor mi, njih očetje, ki nas je tepel tujec in lastni brat.

Ostanimo v zvezi s svojimi mrtvimi in bodimo jim hvaležni za vse, kar so nam dali in zapustili. Slava jim in njih spomin naj bo svetel in čist v naših srcih in v srcih naših otrok.

***

Še živa priča iz tistih dni, g. Janez Grum, pripoveduje:

Na proslavi 15. obletnice turjaške tragedije v Clevelandu je pisatelj Karel Mauser v svojem lepem govoru, ki ga je 22. septembra /1963/ t. 1. priobčila Slovenija, dvakrat omenil, da so plavi zapustili položaj. Gospod Mauser je dejal: »Zaledje, ki naj bi ga čez noč branil Zapotok s plavimi, je ostalo prazno in ko smo zjutraj vstali, je bil grad obkoljen od vseh strani.« »V sredo ponoči je odšla z Zapotoka posadka plavih ... Tedaj smo vedeli, da smo ostali čisto sami ...«
Verjetno je marsikdo, ki je Mauserjev govor poslušal ali pa ga bral v Sloveniji, postal prepričan ali pa vsaj dobil vtis, da je znaten del krivde za padec Turjaka na strani plavih, t. j. četnikov. Zaradi zgodovinske resnice čutim dolžnost, da popravim to Mauserjevo trditev, četudi nisem bil član takratnih plavih, ampak sem bil komandir Vaške straže.

V kratkih potezah se je položaj okrog Turjaka in Zapotoka razvijal in nastal takole: Na mali šmaren zgodaj popoldne, kakih 6 ur preden smo zvedeli za italijanski razpad in dan prej, ko je bilo izdano povelje na koncentracijo pri Turjaku, je krenila z Orl pri Ljubljani (VS Rudnik) skupina stotnika Albina Cerkvenika (z njim Viktor Berlot, dr. Branko Jan) v smeri proti Turjaku in Velikim Laščam s ciljem, da gre dalje na Dolenjsko. Ta skupina se je rekrutirala iz Vaških straž (VS) z namenom, da bi VS prišle do svoje udarne gibljive enote. Kot zastopnik Slovenske legije, ki je to gibljivo enoto zamislila, je bil v tej skupini kaplan France Malovrh. Enoti se je že nekaj tednov prej pridružil tudi Tone Božnar, radiotelegrafist angleške obveščevalne službe v Kairu. Med Turjakom in Velikimi Laščami je imenovana skupina zvedela zvečer istega dne za italijanski razpad. Zato drugi dan ni nadaljevala, svoje nameravane poti po Dolenjski, ampak je v naslednjih dveh dneh zasedla dominantni Kurešček in z minometom obvladala precejšen radij. Ta zasedba je bila v tistih dneh izredne važnosti za nas. Imeli smo na ta način varen hrbet pred partizani vse dni naše koncentracije in našega bivanja na Turjaku in Zapotoku.

Vaške straže južne in vzhodne ljubljanske okolice so dobile v četrtek dopoldne 9. septembra 1943 povelje od glavnega komandanta Ernesta Peterlina, ki je bil do 8. septembra ilegalni komandant vseh VS, da naj se koncentrirajo pri Turjaku. Bile so tele posadke: Plešivica pri Brezovici (komandir Ivan Boh), Ig, Tomišelj in Pijava gorica, (Tone Skubic, Franc Frakelj, France Kraljič), Rudnik z Orlami (Janez Grum, Cene Habič), Bizovik s Sv. Urhom (Stane Bitenc, Lojze Dežman), D. M. Polje s Šmartnim ob Savi (Milko Pirih in Martin Dimnik), Šmarje (Bogdan Berlot) in Polica (Janez Benko). Plešivska in ižanske tri VS so šle čez Golo in prišle na Zapotok. Ostale imenovanih VS so se zbrale v petek zgodaj zjutraj in dopoldne v Št. Juriju pri Grosupljem. (Od tam se je vrnila domov večina posadke Sv. Urha, ker je prišlo sporočilo, da so terenci pod Sv. Urhom dvignili glave in začeli z nasiljem po odhodu obeh posadk. VS iz Šmarja je hotela na Turjak čez Pijavo Gorico, a zaradi partizanskih zased se je morala umakniti nazaj in se pridružila nam.) Naslednji dan v soboto, 11. septembra, so krenile te VS in del šentjurske (namestnik komandirja Vinko Rak) mimo Velikih Lipljen nad Škocjanom proti Turjaku, kamor smo s slovensko zastavo na čelu prišli dopoldne.

V gradu sem bil dve uri. Stotnik Cerkvenik mi je dal povelje, da prevržem naš vojni pratež (komoro) 30 voz čez podturjaški graben na Čretež in dalje proti Zapotoku. Povelje je bilo izvršeno do poznega večera. Moštvo imenovanih posadk (razen Št. Jurškega dela VS) je na Cerkvenikovo povelje prišlo na Zapotok v nedeljo dopoldne in zgodaj popoldne. Zapotok leži na pobočju Kureščka, uro hoda zahodno od Turjaka, od katerega je ločen po precej globokem grabnu Želimljice, ki teče pod turjaškim gradom.

Na, turjaškem gradu so se v nedeljo, 12. septembra, in deloma še v ponedeljek 13. septembra zbrale VS iz Krke in Zagradca, VS iz Suhe krajine (prej močna žužemberška VS se je ob italijanskem razpadu razpršila zaradi nenadnega pritiska partizanov v italijanskih »blindah«, pri čemer je bil komandant Rafael Škrbe ujet, a se nato delno spet zbrala in se pridružila ostalim VS na pot) ter VS iz Strug in dobrepoljske doline. Največja in najvažnejša izmed teh je bila VS Videm-Dobrepolje, kateri je bil za poveljnika Tone Perne, potem ko je bil 10. septembra odstavljen Stanko Golob.

Približno istočasno kot Dobrepoljci, morda malo prej, je prišel na Turjak podpolkovnik Josip Dežman (poznejši domobranski komandant v Novem mestu, umrl v Dachau), ki se je iz Ribnice umaknil pred partizani z VS iz Ribnice in okolice ter z VS Dolenja vas in kočevska Stara Cerkev ter z nekaj civilisti čez Sv. Ano in dalje mimo Kompolja v Dobrepoljski dolini na turjaški grad. Z Dežmanom je šla tudi skupina četnikov stotnika Vojića, ki se je prebila iz obkoljenih Grčaric prvi dan partizanskega napada. 

Od velikolaške strani so prišle v grad VS Sv. Gregor (Jože Lavrič) z oddelkom na Velikih Poljanah in del VS Sodražica (Iv. Pust). Kasneje so prišle v grad VS Velike Lašče, Velika Slevica in Karlovica (Ivan Rožanc, Jože Doganoc, Nande Gorjup ter del robarske posadke (Ant. Punkart). V grad je prišla tudi bližnja škocjanska posadka (Franc Žuraj, sc. Ferdinand Žlender). Omeniti moram tudi domačo turjaško VS (Franc Bambič).

Vse VS iz krajev južno in vzhodno od Turjaka so se umaknile na grad pred partizanskim pritiskom, medtem ko so prišle VS iz ljubljanske okolice tja na povelje.

Poveljnik vseh VS pri Turjaku je avtomatično postal stotnik Cerkvenik, ker je bil na območju ljubljanske okolice namestnik glavnega komandanta, ki je odklonil priti na teren; to je prišel sporočit iz Ljubljane nam v Št. Jurje in Cerkveniku na Turjak dr. Šmajd. Sedež komande je bil v šoli na Zapotoku. V petek, soboto in nedeljo je bil Cerkvenik osebno večkrat v gradu, kjer je dajal povelja in navodila. V ponedeljek in deloma še v torek pa je zvezo vzdrževal po drznem slu in patruljah. 
V dneh od 8. do 10. septembra so partizani obkolili glavnino plave garde (četnikov) v Grčaricah. Odred je štel 200 mož, med njimi okoli 50 aktivnih oficirjev in podoficirjev. Skozi partizanski obroč se je prebila prvi dan napada že omenjena skupina četnikov pod vodstvom stotnika Vojića, 40–50 mož. Po treh dneh so Grčarice padle pod italijanskimi topovi, s katerimi so streljali Italijani na partizansko povelje. 

Četniški odred v Grčaricah je prosil svoj štab v Ljubljani za pomoč, ko je postajal partizanski pritisk od vseh strani vedno hujši. Četniško poveljstvo je poslalo na teren na hitro organizirani ljubljanski odred, okoli 30 mož, katerim je poveljeval stotnik Janko Debeljak. V odredu so bili znani poznejši domobranski oficirji Drčar, Cof, Tomic. Bili so dobro oboroženi ter hiteli Grčaricam na pomoč. Zaradi partizanskega pritiska pri Velikih Laščah niso mogli naprej (bilo je tudi že prepozno, ker so Grčarice medtem že padle) in bili prisiljeni umakniti se nazaj. Prišli so na Turjak v nedeljo 12. septembra.

Popoldne tega dne se je vršil v turjaškem gradu vojaški posvet. Ker sem bil takrat že na Zapotoku, zato citiram župnika Karla Škulja, ki je bil pri posvetu: »Ravnokar je bil končan posvet, ki je obravnaval vprašanje glede obrambe gradu in vojaških operacij. Nihče si ni mislil, da bo ta posvet tako usodepoln in po večinskem sklepu zborujočih tako silno zgrešen. Šolski dokaz, da za vojskovanje ni dovolj le idealizem in navdušenje, marveč vojna izkušenost in izobrazba. Šlo je vendar za to, ali se te stotine borcev zaprejo v grad in utrdijo v okolici, ali pa se pusti turjaški grad brez boja komunistom, ki so bili pijani od velike zmage po izdajstvu Lahov ... Na posvetu je zmagal predlog braniti grad, onemogočiti komunistom pohod na Ljubljano in braniti se do zadnjega, da postane Turjak slovenski Alkazar. Mladina je v glavnem prevzela vodstvo in starejši z nasprotnim predlogom so morali utihniti.« (Slovenska beseda, štev. 6–7, 1950)

Naj dodani k temu, kar mi je nekdo dejal: »... razvidel sem, da bo mogoče grad le težko braniti, da smo tam ujeti kot v kletki ... Zato sem svetoval, čimprej gremo ven, tem bolje za nas.« Spet drugi pa je dejal: »Dobro se spominjam, da je bil podpolkovnik Dežman proti temu, da bi Turjak držali. On je hotel vse spraviti na teren ...« Seveda ni bilo mišljeno s tem, da bi grad pustili brez posadke. Po mnenju Dežmana, Cerkvenika in drugih oficirjev naj bi grad držala manjša posadka 100 mož kot oporišče, ker je bilo v njem veliko živeža in streliva.

Po končanem vojaškem posvetu so v nedeljo proti večeru, ponoči in v ponedeljek prišli na Zapotok četniki, pri katerih je še v gradu prevzel poveljstvo podpolkovnik Dežman; ribniške VS in dolenjevaška; VS Sveti Gregor in Velike Poljane ter Sodražica; del VS Velika Slevica in VS iz Karlovice. Na Zapotok je prišla tudi ena izmed dobrepoljskih posadk pod vodstvom Ludvika Hrena ter preostanek Žužemberka. S temi VS so prišli tudi civilisti, med njimi župnik Škulj, kaplan Janez Dolšina in zdravnik dr. Kožuh iz Lašč, Št. Gregorski kaplan Leo Kristanc in drugi begunci. Iz obkoljenega gradu Boštanja, kjer so se utrdile boštanjska, del mlačevske in šentjurške VS, je Danilu Capudru uspelo, da je s fanti prebil partizanski obroč, prišel v bližino Turjaka in se nato prebil na Zapotok.
To je zgoščena slika koncentracije na Turjaku in Zapotoku. Moštva je bilo na Zapotoku 700–800, na Turjaku več kot 600.
S partizanskega ozemlja, kjer je bil zajet, je prišel na Zapotok Rev. dr. Franc Blatnik, ki je sporočil važno vest, da so Grčarice padle pod laškimi topovi. Dr. Blatnik je povedal, da je na lastne oči videl razbite Grčarice ter uničeni četniški odred. S tem je za vse VS, kakor tudi za četnike, nastopil nov faktor v bojevanju; uporaba artilerije na partizanski strani. Do takrat je bilo na obeh straneh naše državljanske vojske samo pehotno orožje: puške, strojnice ter sem pa tja kak minomet.

Na podlagi dr. Blatnikovega sporočila je postalo takoj jasno, da tudi turjaški grad ne bo mogel zdržati italijanskih kanonov. Razen tega je igral z vsako uro važnejšo vlogo še drug faktor: opazili smo namreč, da partizani zasedajo v večjem krogu (prav za prav v nekaki elipsi) položaje tudi krog nas na Zapotoku in Kureščku, ne samo okoli Turjaka. Na dlani je bilo, da partizani hočejo stisniti čimprej obroč tudi okoli nas. 

Na zboru oficirjev, kjer so bili stotnik Cerkvenik, komandirji VS in podpolkovnik Dežman ter dva, ali trije četniški oficirji, je soglasno prevladalo prepričanje, da naj se vse VS in četniki umaknejo z območja Turjaka in Zapotoka ter krenejo ob južnem robu ljubljanskega barja v Polhograjske dolomite. V soglasju s tem spoznanjem in potrebo je bilo izdano povelje za umik vsem VS in četnikom.
Kot važno dejstvo tistih dveh dni na Zapotoku moram še omeniti, da je prišel v spremstvu močne patrulje iz Turjaka na Zapotok četniški zdravnik dr. Jože Lavrič (Logar), da se priključi svoji skupini. Z isto patruljo sta se napotila iz Zapotoka v turjaški grad kaplana Malovrh in Jaka Mavec. Njima se je pridružil dr. Kožuh, da ne bi grad ostal brez zdravnika. Tedaj so bile že partizanske zasede v grabnu. Iz Turjaka se je v torek zvečer, najbrž kot zadnji, še rešil z malo skupino velikolaški župan Ivan Paternost, ki se je v temi prebil skozi zasede v grapi ter dospel na Zapotok pred našim umikom.

Vaške straže v turjaškem gradu (v glavnem iz dobrepoljske doline, Krke, Zagradca in Suhe krajine, Velikih Lašč in bližnjega Škocjana ter domača turjaška) se niso odločile za izhod, dokler je bil čas, in kasneje ne za izpad. V gradu je usodno prevladalo mnenje, da je treba grad držati za vsako ceno, »četudi napravimo iz njega Alkazar«.

Sam sem dobil nalogo, da sporočim čas umika Milku Pirihu, komandantu na novo sestavljenega bataljona s položajem na Velikem Osolniku. Bataljon so sestavljale VS D. M. Polje s Šmartnim, preostanek Sv. Urha z junaškim Ivanom Habičem iz Bizovika ter VS Sv. Gregor z Velikimi Poljanami. Patrulja je sporočila čas umika pravočasno, a ker Pirih povelja ni izvršil takoj, se je pred eno ponoči zapletel v boj s partizani, dobro uro po odhodu vsega vojaštva izpred šole na Zapotoku. Zato umika ni mogel več izvršiti.

V smislu povelja so VS in četniki izpraznili Zapotok. Zadnje enote so odšle izpred šole ob pol 12-tih ponoči od torka na sredo 15. septembra (Pri izpraznjenih položajih sem čakal do pol dveh na koncu vasi na vrnitev moje patrulje.) Tri signalne rakete s padali, oddane v presledkih in naznanjujoč smer, so turjaškemu gradu sporočile čas odhoda. Za ta odhod je stotnik Cerkvenik organiziral močno predhodnico, ki je bila dobro oborožena in sestavljena iz najboljših vojakov. Vodil jo je Ivan Boh, poznejši domobranski stotnik in major. Reči se sme, da je bila to res udarna predhodnica. 

Krenili smo v smeri proti Želimljemu, kjer nas je napadla partizanska Levstikova brigada. Naša predhodnica je s hitrim udarom pregnala vse partizanske zasede v utrjeno šolo, župnišče in zvonik. V ozki dolini, kjer smo v temi imeli ob sebi na desni nepoznano Želimljico in onstran nje hrib, od leve pa močni partizanski ogenj iz razdalje 100–150 m, se naš umik ni izvršil po vojaško, a preboj je uspel popolnoma, skoraj brez izgub. Namesto v Dolomite pa smo končno nehote zavili v Ljubljano; peš čez barje ob Iščici proti znani Mokarjevi gostilni in šoli na Barju; pri Hauptmancah so terenci spustili tri, štiri rafale na rep naše kolone, a so bili takoj paralizirani. Komora pa je bila prisiljena iti po cesti. Pri Škofljici je ponovno prišla v močno partizansko streljanje v jutranjem mraku, a prišla je tudi skoz ta ogenj cela, ljudje in živina s pratežem. Pozneje sem spraševal komandirje znanih mi posadk po izgubah, a nihče izmed njih ni pogrešal kakega vojaka. Sam sem pogrešil znanca Janka Pogačnika iz Kranja, a ne vem iz katere VS.

Poudarjam še enkrat, da smo zapustili Zapotok pod vodstvom stotnika Cerkvenika vsi: Vaški stražarji in četniki s podpolkovnikom Dežmanom.

Po mnenju mnogih bi se VS na turjaškem gradu mogle prebiti v isti noči s prav malimi izgubami. Mogli bi se prebiti z malo večjimi izgubami vsaj še naslednjo in verjetno še tretjo noč, župnik Škulj je glede tega zapisal letos pred svojo smrtjo: »Kaj se ni moglo obiti te tragedije ... Se ni moglo vsaj izbrati manjše zlo z rešitvijo posadke z izpadom ... Vse to lahko rečem kot osebna priča začetnih dogodkov na Turjaku ...« Pred osmimi leti pa je zapisal: »Danes se ve s kako lahkoto bi se bil izvedel izpad. Med oblegovalci je bilo veliko mobilizirancev, ki bi bili takoj potegnili z branilci grada in komuniste docela uničili. Pojavil se je bil v gradu oni duh, ki tolikokrat razdre slovenske sile: nesoglasje.« 

Blizu mene živeči bivši vaški stražar iz Metlike T. S., ki je bil takrat prisilno mobiliziran v Bračičevo brigado v 14. partizanski diviziji in bil pri obleganju Turjaka, mi je že ponovno trdil, da bi izpad uspel brez večjih izgub, ker bi mobiliziranci streljali v zrak. In teh mobilizirancev je bilo nad dve tretjini vsega moštva v imenovani partizanski brigadi, ki so željno čakali na izpad turjaške posadke, da bi se ji mogli pridružiti.

To je suh, zgoščen prikaz dogodkov okrog Turjaka in Zapotoka. Upam, da je iz sestavka razvidno, da ne more in ne sme nihče dolžiti plavih. Ne izgubimo izpred oči, da je glavnina plave garde padla v Grčaricah. Na Turjaku in nato Zapotoku gre le za dve mali četniški skupini, ki sta združeni v eno predstavljali morda desetino vsega moštva na Zapotoku. Vojaške moči niso predstavljali s svojim številom, vsekakor pa vojaško znanje.

Za popolno sliko tistih dni bi bilo treba analizirati posledice odsotnega glavnega komandanta vseh VS; analizirati razloge in okoliščine, zakaj ni postal, kar pa ni igralo bistvene vloge, poveljnik vseh VS na Zapotoku podpolkovnik Dežman, ki je bil najstarejši oficir na položaju; analizirati razloge Malovrhovega odhoda na Turjak; zlasti pa analizirati vzroke za dvojno stališče in dvojne poglede v turjaškem gradu. Poleg teh nakazanih bi bilo treba omeniti še več manjših faktorjev ter raznih podrobnosti. 

Hvaležen bom vsakomur, ki bi me opozoril na kako morebitno netočnost ali na kak važnejši faktor, če sem ga pozabil omeniti.

Prepričan sem, da pisatelj Mauser ni izrekel svoje obdolžitve na račun plavih iz kakega zlega namena. Kdor gospoda Mauserja pozna, mi bo pritrdil. Prepričan sem, da je njegova obdolžitev bila izrečena na podlagi netočnih pojasnil.

Iz sestavka je razvidno, vsaj upam tako, da je zgrešena trditev, ki je zapisana v 9. številki domobranskega Vestnika v članku Povejmo si resnico: »Nerazumljivo dejstvo šibkega sodelovanja med enotami četnikov na Zapotoku in enotami v Turjaku je treba pojasniti.« Če je kaj treba pojasniti, je treba predvsem razmerje med VS v gradu in VS na Zapotoku. Da pa se nekaj reči o razmerju VS in četniki na Turjaku (v nedeljo 12. septembra) in nato o razmerju VS in četniki na Zapotoku samem. Prav tako ni osnovana trditev: »Zakaj ni politično vodstvo, ko je poveljnik odklonil prevzeti komando, imenovalo in poslalo na teren drugega poveljnika ali njegovega namestnika, če je isti bil sploh izbran.« Kdor je bil na Turjaku in Zapotoku, ta ve, da je bil namestnik stotnik Cerkvenik, ki je vse dni opravljal funkcije poveljnika in vodil umik. Žal le, da ga VS v turjaškem gradu dejansko niso priznavale. Neosnovana je tudi nadaljnja trditev, da je »politično vodstvo skušalo v tistih dneh voditi tudi vojaške operacije«. Zastopnik Slovenske legije, ali če kdo hoče, politični zastopnik, je bil kaplan Malovrh, ki je bil z vso odločnostjo za to, da se turjaški umaknejo, in pozneje, da napravijo izpad. Politični zastopnik, če se Malovrh sme tako imenovati, je bil odločno istega mnenja kot vojaško vodstvo ter je z vsem svojim vplivom podprl vojaško odločitev in pri tem zgubil življenje. 

Po vsem sodeč, pisec članka v domobranskem Vestniku ni bil ne na Turjaku ne na Zapotoku. Strinjam pa se z osnovno, glavno mislijo članka, da je po petnajstih letih čas, da ugotovimo in prikažemo dejanski potek in celotno podobo turjaških dogodkov.

Janez Grum

